b'\n_START_ARTICLE_\nLiberalusis institucionalizmas\n_START_PARAGRAPH_\nLiberalusis institucionalizmas arba institucinis liberalizmas\xc2\xa0\xe2\x80\x93 tarptautini\xc5\xb3 santyki\xc5\xb3 teorija, pasak kurios, \xc4\xafvairios tarptautin\xc4\x97s institucijos (tokios kaip Jungtini\xc5\xb3 Taut\xc5\xb3 Organizacija, NATO ar ES) yra esminis veiksnys, kurio d\xc4\x97ka valstyb\xc4\x97s gali bendradarbiauti anarchi\xc5\xa1koje tarptautini\xc5\xb3 santyki\xc5\xb3 sistemoje. Liberalusis institucionalizmas atsirado kaip atsakas nuo XX a. vidurio vyravusiai realistinei tradicijai ir siek\xc4\x97 pateikti alternatyvius realizmui tarptautin\xc4\x97s sistemos veikimo ai\xc5\xa1kinimus.\n_START_SECTION_\nAfter Hegemony\n_START_PARAGRAPH_\nDidel\xc4\x99 dal\xc4\xaf liberaliojo institucionalizmo prielaid\xc5\xb3 galima surasti R. O. Keohane 1984-\xc5\xb3j\xc5\xb3 met\xc5\xb3 knygoje \xe2\x80\x9eAfter Hegemony\xe2\x80\x9c. \xc5\xa0ioje studijoje autorius svarst\xc4\x97 apie valstybi\xc5\xb3 bendradarbiavimo galimybes pasaulio tvarkoje \xe2\x80\x9epo hegemonijos\xe2\x80\x9c: nesant nei vienos hegemonin\xc4\x97s supervalstyb\xc4\x97s, kuomet tarptautin\xc4\x97s tvarkos pagrind\xc4\x85 sudaryt\xc5\xb3 re\xc5\xbeimai ir institucijos, leid\xc5\xbeian\xc4\x8dios valstyb\xc4\x97ms bendradarbiauti (Keohane atmet\xc4\x97 id\xc4\x97j\xc4\x85, kad hegemono nebuvimas bendradarbiavim\xc4\x85 tarptautin\xc4\x97je sistemoje padaro ne\xc4\xafmanom\xc4\x85). Bendradarbiavimas \xc5\xa1iuo atveju tur\xc4\x97t\xc5\xb3 b\xc5\xabti suprantamas kaip procesas, kurio metu \xc5\xa1alys pritaiko savo realius ar tik\xc4\x97tinus (politikos) pasirinkimus prie kit\xc5\xb3 valstybi\xc5\xb3 pasirinkim\xc5\xb3. Tuo tarpu re\xc5\xbeimai\xc2\xa0\xe2\x80\x93 tai tam tikras bendr\xc5\xb3 l\xc5\xabkes\xc4\x8di\xc5\xb3, taisykli\xc5\xb3 ir reguliavim\xc5\xb3, plan\xc5\xb3 bei \xc4\xafsipareigojim\xc5\xb3 rinkinys, vieningai pripa\xc5\xbe\xc4\xafstamas grup\xc4\x97s valstybi\xc5\xb3. Nors bendradarbiavim\xc4\x85, pasak Keohane, pasiekti ir i\xc5\xa1laikyti nelengva, ir jis lengvai gali pavirsti nesantaika, re\xc5\xbeimai bei institucijos vis tiek naudingi \xc5\xa1alims, nes numato \xc4\xafvairias bendradarbiavimo strategijas.'